# 00 Parasport Danmark Logo Farver DK - VerticalREFERAT AF BESTYRELSESMØDE

# D. 14. AUGUST 2024

**Deltagere:** John Petersson (JP) – fast mødeleder, Jens Boe Nielsen (JBN), Asger Krebs (AKR), Tine Rindum Teilmann (TRT), Lene van der Keur (LvdK), Jannie Hammershøi (JH), Jan S. Johansen (JSJ), Sven Folkmann (SFO), og Lykke Guldbrandt (LGU).

**Desuden deltog:** Ivan Løvstrup (IL), Hanne Hede (HHE), Michael Møllgaard Nielsen (MMN) og Teis Bro (TBR).

**Afbud:** Søren Jul Kristensen (SJK).

## DAGSORDEN

######  Praktiske forhold

1. Godkendelse af dagsorden
2. Godkendelse af referat fra bestyrelsens møde d. 21. marts 2024
3. Opfølgning på bestyrelsens møde d. 21. marts 2024
4. Fastsættelse af datoer og tid for bestyrelsesmøder m.v.
5. Internationale møder/konferencer
6. Internationale stævner/mesterskaber/turneringer

###### Sager fra ledelsen og bestyrelsen til orientering

1. Nyt fra ledelsen
2. Nyt fra bestyrelsen.
3. Kgl. protektion frem til 2029
4. PL – sportslig- og VIP-status
5. Talent og elitestrategi

11a. ØU-referat og halvårsregnskab

###### Sager til beslutning

1. Bestyrelsens forretningsorden og ansvarsområder.
2. Prokurafuldmagt.
3. Adfærdskodeks.
4. Strategiaftale 2026-2029.

15a. Budget 2025, version 2

###### Sager til drøftelse

1. Organisering på politiske niveau – opfølgning på repræsentantskabets beslutning.
2. BDFL – Parasport og Idræt for sindet

######  Eventuelt

### PRAKTISKE FORHOLD

#### Ad 1 Godkendelse af dagsorden.

Dagsordenen blev godkendt.

#### Ad 2 Godkendelse af referat fra bestyrelsens møde d. 21. marts 2024

Referatet fra bestyrelsesmødet den 21. marts 2024 blev godkendt og underskrevet af de tilstedeværende.

#### Ad 3 Opfølgning på referatet fra bestyrelsens møde d. 21. marts 2024

Intet til dette punkt.

#### Ad 4 Fastsættelse af datoer og tid for bestyrelsesmøder m.v.

###### Kommende bestyrelsesmøder:

De kommende bestyrelsesmøder foreslås til afholdelse på følgende datoer og tidspunkter:

* Mandag d. 30. september 2024 (Afbud JSJ og SF)
* Tirsdag d. 26. november 2024
* Tirsdag d. 21. januar 2025
* Onsdag d. 9. april 2025 (Afbud JH)
* Onsdag d. 11. juni 2025

JP og IL kommer med nyt forslag til dato for mødet den 30. september 2024 samt den 9. april 2025

###### Andre møder og arrangementer:

Internationale arrangementer i Danmark samt større tværgående arrangementer opføres her.

* Den 21. og 22. september fejres medaljetagere til PL i Himmerland

#### Ad 5 Internationale møder/konferencer

* SOEE Leadership Conference og møde i SO European Eurasia Leadership Counsil, 14. – 17. oktober 2024, Berlin
* Pressalit Sports Academy 2025, januar 2025
* VIRTUS Europe Elections 16. november 2024, Gdansk (JBN)
* Special Olympics World Winter Games, 8. – 16. marts 2025, Torino
* IPC GA, medio september 2025, Seoul

#### Ad 6 Internationale stævner/mesterskaber/turneringer

* Paralympiske Lege 2024, 28. august – 8. september 2024, Paris
* VM 2024 i cykling, 21. – 29. september 2024, Zürich, Schweiz
* EM 2024 I Powerchair Hockey, 23.-27. oktober 2024, MusholmSAGER FRA LEDELSEN OG BESTYRELSEN TIL ORIENTERING

#### Ad 7 Nyt fra ledelsen

###### Cykling

Der har været travlt de seneste par måneder på cykelfronten. Paracykellandsholdet har kørt World Cup løb i april og maj, hvor det bl.a. er lykkedes Emma Lund at køre 3 flotte andenpladser hjem.

Emma Lund fik også i april måned Helene Elsass Prisen for at være en enestående rollemodel for mennesker med cerebral parese. Det er Elsass Fonden og CP Danmark, der står bag prisen, der uddeles én gang årligt til en person eller gruppe, som har gjort en særlig indsats for mennesker med cerebral parese (CP).

To gange i 2. kvartal har Parasport Danmark sammen med Amputationsforeningen gennemført et introduktionsarrangement til paracykling – i henholdsvis Svogerslev og på Egmont Højskolen.

Endelig blev der i juni afholdt DM i paracykling som en del af DM-ugen. Ruten lå inde i Herning Midtby og paracyklingen blev vist frem på den flotteste måde, hvor der bl.a. for første gang i flere år også blev kåret en dansk mester i tandem cykling.

Det danske paracyklelandshold sender 2 atleter – Emma Lund og Martin Heggelund – til de Paralympiske Lege i Paris i september og senest var rytterne i juli Paris for at besigtige ruten.

###### Atletik

Frame Running

I år blev Frame Running Campen afholdt for 27. gang, denne gang i Bagsværd på Bagsværd Stadion, hvor der deltog 112 atleter fra 21 forskellige lande; i alt var vi ca. 365 atleter, trænere, hjælpere og frivillige.

Igen i år var der rekordstor deltagelse på vores trænerkursus, i år 38 deltagere fra 10 lande. Dermed var i alt 31 lande repræsenteret under Camp-ugen.

Campen viste, at der er en tydelig interesse for viden om Frame Running, hvilket bl.a. kunne ses på trænerkurset. Her deltog Grækenland, New Zealand, Irland, Wales og Ecuador for første gang.

WPA var også repræsenteret med fire klassifikationspaneler, der klassificererede ca. 50 atleter efter det nye klassifikationssystem.

PL

I atletik er der stort fokus på forberedelserne til PL, hvor vi har 4 atleter med:

Bjørk Nørremark i længdespring, Christian Lykkeby Olsen i 1500m, Daniel Wagner i længdespring og 100m samt Emilie Aaen i længdespring.

NM

Men inden vi når til PL, har vi NM i Bollnäs i Sverige i weekenden 10-11.august.

Bollnäs er udpeget som Svensk Friidrotts kraftcenter for para-atletik og det er andet år, at de holder NM. Sidste gang var i 2022.

Til NM behøver man ikke at være klassificeret for at deltage, hvilket åbner op for, at nye atleter kan prøve sig selv af internationalt inden de går i gang med klassifikationsprocessen.

Det betyder at der hvert år, dukker unge uetablerede atleter op fra hele norden for at deltage og få en oplevelse med para-atletikken.

Danmark deltager med 10 atleter: 5 Frame Runnere og 5 løbere.

###### Bordtennis

Rising Stars

Rising Stars vokser og vokser – og spillerne udvikler sig hele tiden. Den ugentlige træning kombineret med opstart og træning i den lokale bordtennisklub er fortsat et rigtig godt udgangspunkt for udvikling. Den ”pakke” giver en samlet idrætsoplevelse og en personlig udvikling som gør, at vi hele tiden ser børnene vokse som spillere og som mennesker.

Flere af spillerne træner og spiller kampe/turneringer i så stort et omfang, at niveauet den seneste tid er blevet markant højere. De 10-12 bedste spillere (aim4LA-gruppen) er nu på hylden under landsholdet og ud over at nyde spillernes indsats og fremgang, så er det en tilbagevendende glæde for alle involverede i Rising Stars at se spillernes glæde og personlige udvikling.

Tumbling Stars

Afdelingerne I Aalborg, Århus, Herning, Lyngby og Roskilde er fantastiske. Der kommer hurtigt flere børn til og i 2024 er der rekrutteret 41 børn i alderen 3-6 år. Vi har været heldige og dygtige med at finde de helt rigtige personer til at stå for hver enkel afdeling og hver træning er en fest. Der bliver løbet, slået efter balloner, kastet, kravlet, slået kolbøtter og leget tagfat og det hele foregår med et smil på læben.

Landshold

PL er lige om hjørnet og forberedelserne er i fuld gang. Vi gik hårdt efter at få kvalificeret herredoublen, men desværre var resultaterne ved næstsidste turneringen i kvalperioden ikke gode nok og vi tabte pladsen. Peter er med og er en af spillerne der kan vinde klasse 6. Der er flere om buddet end der har været i 10 år så det er det mest åbne mesterskab meget længe. Peter er den bedste – hvis han spiller sit bedste – men i bordtennis såvel som i andre idrætsgrene, så er marginalerne små når alle stiller op i absolut topform. Vi arbejder stenhårdt for en medalje og tager PL som endnu en stor oplevelse.

###### Special Olympics Idrætsfestival 2024

Egentlig skulle overskriften være Special Olympics Idrætsfestival 2020 – det var nemlig det år Frederikshavn kommune var udset til at afholde festivalen. Og vi var så klar – faciliteterne var booket, tilmeldingen var i fuld gang og aftalerne med de mange eksterne bidragydere var indgået – men så kom der en pandemi på tværs og arrangementet blev aflyst. Da værtskommunen for 2022 var udpeget (Kolding) blev det aftalt med Frederikshavn kommune at vi skubbede deres værtskab til 2024.

Derfor var det mange års venten, forberedelse og forventninger der i weekenden 24.-26. maj 2024 skulle udløses med stævnet i det nordlige Jylland. I alt 1.200 deltagere (idrætsudøvere, ledere, trænere og holdledere) deltog i stævnet; ja faktisk måtte vi lukke ned for tilmeldingsmodulet allerede 14 dage før deadline, idet vi havde nået det max antal stævnecentrum kunne klare til festaftenen.

De 12 udbudte idrætsgrene fik alle tilmeldinger nok til gennemførelse og blev for de flestes vedkommende gennemført i et tæt samarbejde mellem de lokale idrætsforeninger og Parasport Danmark’s Idrætsudvalg.

Som arrangører – i samarbejde med Frederikshavn kommune, Handicapidrættens Fællesråd og Arena Nord – sidder vi nu tilbage med stor tilfredshed med arrangementet. I det store og hele fungerede det rigtig godt, og vi havde kun få udfordringer i løbet af weekenden. Det store hjælperteam samt styregruppe og andre nøglepersoner løste opgaverne undervejs, og nogle af de indtryk, der står tilbage i styregruppen og som også er italesat af flere deltagere er at festivalen var

- Hyggelig og rolig atmosfære

- Fed fest!

- Velgennemførte konkurrencer

- Fantastiske officials

Festivalen var udover Parasport Danmarks toppartnere økonomisk støttet af Spar Nord Fonden, Aage og Johanne Louis-Hansens Fond og Gerda og Hans Frederiksens Mindefond, samt af Special Olympics-partnerne OK og Coca-Cola. Det endelige regnskab foreligger i løbet af august og forventes at vise et overskud, der skal deles mellem Frederikshavn kommune og Parasport Danmark, til gavn for Special Olympics Idrætten og målgruppen.

###### Talk om inklusion med Coca-Cola

Sammen med Coca-Cola i Danmark arbejder vi på en talk, der med afsæt i den store sportssommer diskuterer muligheder og begrænsninger for, at alle i Danmark kan lade sig inspirere af sportsstjernerne og blive en del af foreningsidrætten. Vi taler med idrætsorganisationer, politikere, frivillige og atleter om medvirken og håber på, at det lykkes at gennemføre i optakten til PL. Planen er, at det skal munde ud i en timelang video, der dels af Coca-Cola og Parasport Danmark.

###### Lancering af salg af PL-plakat

Bjørk Nørremarks flotte PL-plakat er kommet på væggen i Parasport Danmarks kontor i Idrætten Hus, og det er der kommet en video ud af. Her taler Bjørk og John Petersson om tankerne bag plakaten og traditionen med PL-plakater i Parasport Danmark. Videoen kan ses på Facebook og Instagram, og plakaten er til salg via hjemmesiden.

Fanebærerarrangement med DIF og TD
Igen i år blev der afholdt et samlet fanebærerarrangement for OL og PL i samarbejde mellem DIF, Team Danmark, BESTSELLER og Parasport Danmark. På Bestsellers hovedkontor på havnen i Aarhus var pressen mødt talstærkt op, da fanerne blev overdraget til hhv. Niklas Landin og Anne Marie Rindom fra OL og Tobias Thorning Jørgensen og Katrine Kristensen fra PL. I pressens dækning af arrangementet var der efterfølgende stor fokus på OL-deltagerne, men vi håber på, at medierne fremhæver PL-fanebærerne, når OL er slut og fokus vendes mod PL.

###### Flot PL-kampagne på vej

"Det er ikke helt normalt - det er verdensklasse" er tagline på en kampagne, der lanceres af DIF, Team Danmark og Parasport Danmark i kølvandet på OL. Indholdet er en stribe flotte videoer med udvalgte danske PL-atleter, der skal konkurrere i Paris. Kampagnens budskab er, at handicap ikke er en forhindring for sportspræsentation i verdensklasse.

###### Teambog til PL i Paris

Det er Parasport Danmark, der står bag den paralympiske teambog til PL i Paris. Her er en masse praktisk information samlet, fx konkurrencekalender, kort over venues og telefonliste. Der er også en oversigt over alle idrætter, de danske atleter og PL-staben. På denne måde kan omkring PL nemt danne sig et overblik over Danmarks deltagelse. Teambogen er lavet i samarbejde med DIF, Team Danmark og det grafiske bureau Bording. Der er også lavet en PL-håndbold til atleter og stab - denne udkommer som app.

###### DM-ugen

Ved DIFs DM-uge i Herning i juni var parasporten repræsenteret med el-hockey, goalball og paracykling. Goalball og cykling var på programmet for første gang, og det var tredje gang, at el-hockey var en del af DM-ugen. Der var stor interesse for goalball, og der kom løbende mange tilskuere forbi hallen. Samtidig gjorde et samarbejde med Rullesport Danmark det muligt at afvikle DM i paracykling i både enkeltstart og linjeløb i Herning midtby. Her var der også mange tilskuere, da start/målområdet var placeret tæt på mange andre aktiviteter. Der var generelt god interesse fra pressen, og fra weekenden var der kortere tv-indslag fra goalball og paracykling.

###### Special Olympics Idrætsfestival 2026

Ved festivalens afslutningsceremoni blev det afsløret at værtskommunen for den næste Special Olympics Idrætsfestival er Roskilde. Kommunen blev valgt blandt flere ansøgere, og det var især de gode idrætsfaciliteter, der er i Roskilde, der gjorde udslaget. Som udgangspunkt ser det ud til at de sædvanlige 12 festival-idrætter kan afvikles indenfor byskiltet, hvilket kan give gode muligheder for at skabe synlighed og nærhed for deltagerne.

Opgaven med at arrangere den næste udgave af Special Olympics Idrætsfestival starter med et visions-seminar i september, bl.a. med deltagelse af Sport Event Danmark.

######  SOIF 2024 skal sætte flere aftryk i Frederikshavn.

I forlængelse af succesen med Special Olympics Idræts Festival i Frederikshavn, forsøger vi at etablere flere idrætstilbud, som kommunens borgere med handicap kan dyrke på ugentlig basis. Lørdag d. 7. sep. afholdes en Kom-og-prøv-idrætsdag, hvor man kan vælge mellem 8 forskellige idrætsgrene (4 om formiddagen og 4 om eftermiddagen). 3 af idrætsgrenene findes allerede som ugentlige idrætstilbud, mens de 5 er nye tilbud, hvor de lokale klubber har sagt ja til efterfølgende at etablere et tilbud, hvis der er interesse for det.

Det er Handicapidrættens Fællesråd (HF) i Frederikshavn der har taget initiativ til og betaler for dagen, og arrangementet planlægges og styres af en arbejdsgruppe med repræsentanter fra HF, Frederikshavn Kommune og 1 ansat i Parasport Danmark.

###### LykkeCup 2024

Lykkeliga inviterede endnu en gang til LykkeCup - denne gang i Messecenter Herning lørdag d. 1. juni. Godt 900 børn var tilmeldt, og der var god stemning i hallen, med stor opbakning fra de mange pårørende. Efter åbningstaler og opvarmning var der reception for inviterede, herunder repræsentanter fra Parasport Danmark. Her blev der udover tale ved Rikke Nielsen gennemført en panelsnak med Nick Horup som moderator. Nick indledte debatten med et tilbageblik fra hans oplevelser ved Special Olympics World Summer Games 2003, hvor han deltog som journalist sammen med duoen Morten og Peter. Ved den efterfølgende paneldebat deltog Rikke Nielsen, Ane Halsboe-Jørgensen (beskæftigelsesminister), Nikolaj Jakobsen (landstræner), Dorte West (Hernings borgmester), Ida Hageman (projektchef i TrygFonden) og Torben Mouritsen (medstifter af Normal). Debattens hovedemne var funktionsnedsættelse og foreningsliv. Debatten bød ikke på egentlig diskussion, men derimod erfaringer med og enighed om at synlighed og motion er vejen frem for målgruppen.

###### FRAME-EX projekt

Efter tilsagn om et tilskud på 2.482.500 kr. fra Elsass Fonden igangsættes projektet efter sommerferien. Tilskuddet er rettet mod projektets praktiske del, som vi sammen med Parasport Frederiksberg har ansvaret. Vi har tilsagn om lokal medvirken fra Kolding, Randers, Odense og Frederiksberg (kommuner og klubber.

Samtidigt hermed har lavet en fornyet ansøgning til Novo Nordisk Fonden, hvor vi søger et tilsvarende beløb til projektet forskningsdel.

###### Parasportsråd og parasportspulje i Odense Kommune

Odense Kommune blev den tredje kommune til at etablere parasportsråd. Kommunens parasportsråd er dog ikke et politisk organ, som det ses i Vejle og Kolding, men har administrativ karakter, hvor den primære opgave er at administrere den oprettede parasportspulje på 600.000kr i 2024 – 26. Parasport Danmark er repræsenteret i rådet og har i samarbejde med fritidsafdelingen, arbejdet for, at en del af beløbet kunne anvendes til medarbejderressourcer. Det har dog ikke mødt politisk opbakning og hele puljen er målrettet parasportsaktiviteter i idrætsforeninger.

###### Sommerhøjskole

Sommerhøjskolen på Egmont Højskolen er vel over stået. På hovedfagene blev der ydet en brav indsats i de forskellige idrætter, hvor der blev grinet, svedt og små driller som det hører sig hjemme i idrætterne. Selv de idrætter der var afhængig af vejret, som bestemt ikke var med os i år, blev der gået til den med godt humør. Det er en af de ting der kendetegner uge 27, at de ændringer der bliver lavet tages med godt humør. Som cykelholdet der stod på kl. 5.00 for at få deres cykeltur inden regnen satte ind.

Udover idrætterne/fagene var der foredrag og andre fælles aktiviteter på programmet. Er der nogle, der har ideer til idrætter der passer ind i sommerhøjskolen, uge 27 hører jeg gerne fra jer, for vi vil gerne have lidt nye idrætter på programmet i 2025.

#### Ad 8 Nyt fra bestyrelsen

 Nyt fra JP:

Har deltaget i en række møde med forskellige fonde, bl.a. Nordea Fonden, Elsass Fonden og KV Fonden om hhv. nye og fornyede støttemuligheder, samt haft møde med Københavns Kommunes Kultur- og fritidsborgmester Mia Nyegaard.

Desuden deltaget i overrækkelsen af Helene Elsass Prisen, SportsGalla i Vejle, fødselsdagsreception for vores protektor H.K.H. Prinsesse Benedikte, samt middag med Prinsessen arrangeret af Nick Elsass.

Deltog i processen og udvælgelsen af PD’s nye sportschef.

Deltog under hele den flotte og velgennemførte Speciel Olympics Idrætsfestival i Frederikshavn, der var en stor succes.

Har desuden deltaget i økonomiudvalgsmøde, fodboldturnering i Glostrup, DIF’s årsmøde, DM-ugen, Fanebærer-arrangement hos Bestselller, FrameRunning Camp i Bagsværd og Vanførefondens Opmuntringspris.

Var paneldeltager på Folkemødet på Bornholm om personer med et handicap og særlige behov’s muligheder for at deltage i idræt og idrættens fællesskaber.

Internationalt har der været afholdt ekstraordinær generalforsamling i IPC, hvor den nye klassifikations kode blev godkendt. EPC har afholdt informationsmøde om kommende aktiviteter.

Har sammen med Bjørk Nørremark fået udarbejdet en video til de sociale medier, hvor Bjørk præsenterer den nye PL-plakat, som hun selv har tegnet.

 Nyt fra JBN:

Bestyrelsesmøde i Idrætsskolen, som også i år får 50 nye elever. De har fået reduceret deres tilskud, men får det til at løbe rundt.

Jeg er blevet fagansvarlig redaktør på det relativt nye on-line leksikon: Lex.dk. Man er på finansloven og har samlet artiklerne fra en række store danske leksika. Mine ansvarsområder er svømning og parasport. Jeg har skrevet artikler om de danske svømmere, som deltog i OL. De er blevet læst meget flittigt under OL. Nu har jeg lavet en lille oversigtsartikel om vores deltagere ved PL. Den kan ses her: [https://denstoredanske.lex.dk/Danske\_deltagere\_ved\_De\_Paralympiske\_Lege\_i\_Paris\_2024](https://eur03.safelinks.protection.outlook.com/?url=https%3A%2F%2Fdenstoredanske.lex.dk%2FDanske_deltagere_ved_De_Paralympiske_Lege_i_Paris_2024&data=05%7C02%7Cgol%40parasport.dk%7C23f8a00c0b0643410fae08dcb8665da7%7Cd34c71f2fdc44dff8a7d5797d5e61df6%7C0%7C0%7C638587997034569357%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=3vx%2F677BoaDulgMsEZINGatex%2FR2fvZ6JBWQwnW3pGY%3D&reserved=0)

 Nyt fra ALK:

Siden sidst har jeg været til møde i Økonomiudvalget.

Vi har også haft møde i Udvalg for Globalt Samarbejde. Vi er fortsat aktive i tre lande: Vietnam, Uganda og Bolivia. Alle tre steder i samarbejde med Dansk Handicapforbund, som administrerer projekterne. Vi har et rigtigt godt samarbejde med Dansk Handicapforbund, som tager sig af alt det administrative, mens vi kan fokusere på det vi er gode til, nemlig at udvikle idrætten og idrætsorganisationerne i lande, der mangler ressourcer.

Vi mangler 1 eller 2 medlemmer til vores udvalg. Her og nu er det især ift vores projekt i Bolivia. Så vi er meget interesserede i at høre, om nogen har bud på folk, der kunne være interesserede, og som har nogle kompetencer inden for parasport eller idrætsorganisationer, frivillige organisationer eller lignende. Og som gerne også kan lidt spansk.

 Nyt fra TRT:

Deltog sammen med Søren i en lille fejring på Egmonthøjskolen i juli, i anledning af, at sommerkurset har 25-års jubilæum i år. Jeg var i sin tid med til at starte samarbejdet med højskolen og deltog også de første år.

Det går godt og travlt i videnscentret. Det har været et produktivt forår med fuldt blus på alle områder og med mange nye samarbejder og projekter. I efteråret er der særligt fokus på videnscentrets finansiering, da den treårige bevilling fra Socialreserven (tidligere satspuljen) udløber i midten af 2025.

 Herudover kan følgende nyheder kort nævnes:

* Lancering af **’Bevægelse for alle’ til indskolingen**. Se materialet her: [https://www.aktiviteterforalle.dk/webapp/](https://eur03.safelinks.protection.outlook.com/?url=https%3A%2F%2Fwww.aktiviteterforalle.dk%2Fwebapp%2F&data=05%7C02%7Cgol%40parasport.dk%7Ce39737f9ed46462ddc7808dcd19451c1%7Cd34c71f2fdc44dff8a7d5797d5e61df6%7C0%7C0%7C638615682173028975%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=t%2BXH83qE%2FFtuK5zVvTwtTGQLn1FN3mzuR6LYsp15DGI%3D&reserved=0)
* VoH er sammen med bl.a. os godt i gang med at undersøge behov og erfaringer med **aktivitetshjælpemidler og støtte til idræt, fritid og friluftsliv**. Læs mere her: [https://survey.moos-bjerre.dk/servlet/com.pls.morpheus.web.pages.CoreRespondentCollectLinkAnonymous](https://eur03.safelinks.protection.outlook.com/?url=https%3A%2F%2Fsurvey.moos-bjerre.dk%2Fservlet%2Fcom.pls.morpheus.web.pages.CoreRespondentCollectLinkAnonymous&data=05%7C02%7Cgol%40parasport.dk%7Ce39737f9ed46462ddc7808dcd19451c1%7Cd34c71f2fdc44dff8a7d5797d5e61df6%7C0%7C0%7C638615682173042251%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=PK7AzKSjOl9vXb1gLDghvYPJy1hRb6vOXrZkIPVK6MA%3D&reserved=0)
* VoH er i det sidste halvår af det store projekt: **’Natur for alle’**. Der ligger nu mere end 250 registrerede ruter under ’alle ud i naturen’ på [Udinaturen.dk](https://eur03.safelinks.protection.outlook.com/?url=https%3A%2F%2Fudinaturen.dk%2Ffkg-search&data=05%7C02%7Cgol%40parasport.dk%7Ce39737f9ed46462ddc7808dcd19451c1%7Cd34c71f2fdc44dff8a7d5797d5e61df6%7C0%7C0%7C638615682173049978%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=L4LACpT%2FeH4lf3JS7RXKn4IlsRDdW9PN%2Fr5U1l4cN0M%3D&reserved=0). Projektet afsluttes med en udendørs konference i slut september.

#### Ad 9 Kgl. Protektion frem til 2029

Bilag: forklæde, brev fra Hoffet.

Resumé: I forbindelse med tronskiftet den 14. januar 2024 meddelte Kongehuset, at man bl.a. ville benytte lejligheden til at tage stilling til de protektioner, som H.K.H. Prinsesse Benedikte har varetaget.

Den 31. maj 2024 har hofmarskal Christian Schønau meddelt Parasport Danmark, at H.K.H. Prinsesse gerne vil fortsætte sin protektion af Parasport Danmark.

Protektionen har en varighed på fem år frem til udgangen af maj 2029.

Parasport Danmark har via Prinsesse Benediktes privatsekretær Tommy M. Poulsen takket for Prinsessens fortsatte protektion.

Anbefaling til bestyrelsen: Orienteringen tages til efterretning

Konklusion: Bestyrelsen tog orienteringen til efterretning

#### Ad 10 PL – sportslig- og VIP-status

Mundtlig orientering v. IVL.

Konklusion: Bestyrelsen tog orienteringen til efterretning

**Ad 11 Talent og elitestrategi**

 Bilag: forklæde, Team Danmark strategi

Resumé: Baggrund

Sportsafdelingen er i gang med at udarbejde en Talent- og Elitestrategi for paralympiske idrætter i Parasport Danmark. Talent- og Elitestrategien for paralympiske idrætter udarbejdes i dialog og samarbejde med Team Danmark.

Jævnfør Team Danmarks Strategi og Støttekoncept 2025-2028 kategoriserer og indplacerer Team Danmark de respektive forbund som henholdsvis ”Verdensklasseforbund”, ”Eliteforbund” og ”Innovationsstøttede forbund”. Disse kategorier definerer intensiteten i samarbejdet herunder hvilke krav, forventninger og ressourcer der tilknyttes samarbejdet mellem Team Danmark og de respektive forbund.

For at blive udpeget som Verdensklasseforbund skal Parasport Danmark som forbund have en kvalificeret og retningsgivende talent- og elitestrategi. Talent- og Elitestrategien skal godkendes af Parasport Danmarks bestyrelse senest d. 26. november 2024 og skal:

- Være med til at definere hvor Team Danmark og Parasport Danmark i fællesskab skal investere i elitearbejdet.

- Indeholde vision, udviklingstendenser, strategiske indsatsområder og overordnede resultatmålsætninger.

- Skal konkret udmønte sig i resultatmål, indsatsområder og udviklingsmål, der understøttes via handlinger i kommende masterplan.

Sportsafdelingen vil sideløbende udvikle og implementere en langsigtet og helhedsorienteret sportsstrategi, der rummer det fulde spektrum af parasporten og sætter retningen for alle idrætter under Parasport Danmark, herunder på talent- og eliteområdet.

Med nærværende Talent- og Elitestrategi for paralympiske idrætter ønskes det indledningsvist at afgrænse, rammesætte og konkretisere det strategiske fundament og samarbejde med Team Danmark for således at styrke den fokuserede indsats rettet mod de paralympiske idrætter.

 Videre proces

Udkast til Talent- og Elitestrategien for paralympiske idrætter bliver præsenteret for Eliteudvalget på møde d. 13. august. Udvalget vil have mulighed for at kommentere på de overordnede rammer og indholdet af strategien.

Talent- og Elitestrategien for paralympiske idrætter tilrettes og kvalitetssikres i sportsafdelingen efter de Paralympiske Lege i Paris og i dialog og samarbejde med Team Danmark.

Det opdaterede udkast til Talent- og Elitestrategien for paralympiske idrætter præsenteres for bestyrelsen i Parasport Danmark på møde d. 30. september til beslutning.

Team Danmark forbereder og behandler indstillinger af de respektive forbund i perioden 2. oktober 2024 til 4. december 2024. Der afholdes styregruppemøde mellem Team Danmark og Parasport Danmark d. 6. november 2024. Team Danmark holder bestyrelsesmøde d. 26. november.

Anbefaling til bestyrelsen: Det indstilles, at bestyrelsen tager orienteringen til efterretning.

 Konklusion: Bestyrelsen tog orienteringen til efterretning.

#### Ad 11a ØU-referat og halvårsregnskab

Bilag: forklæde ØU, ØU-referat, forklæde halvårsregnskab, bemærkninger, halvårsregnskab estimat.

Økonomiudvalgsmøde d. 12. august 2024

Resumé: På Økonomiudvalgsmøde den 12. august 2024 blev bl.a.

• halvårsregnskab

• estimat for 2024

• budget 2025 version 2

 gennemgået.

Anbefaling til bestyrelsen: Orienteringen tages til efterretning

Konklusion: Bestyrelsen tog orienteringen til efterretning.

Halvårsregnskab pr. 30.juni 2024 samt estimat for 2024.

Resumé: Med baggrund i halvårsregnskabet og budget 2024 version 2 er der anslået et estimat for 2024, som udviser et underskud på 218 t.kr. på den ordinære drift.

Anbefaling til bestyrelsen: Orienteringen tages til efterretning

Konklusion: Bestyrelsen tog orienteringen til efterretning.

### SAGER TIL BESLUTNING

#### Ad 12 Bestyrelsens forretningsorden og ansvarsområder

Bilag: forklæde, forretningsorden, opgavefordeling, skabelon til opgavefordeling

Resumé: Der er i Parasport Danmark tradition for, at bestyrelsen ved sin tiltræden efter afholdt repræsentantskabsmøde underskriver sin egen forretningsorden.

Da der i forretningsordenen henvises til en fordeling af emner/opgaver blandt bestyrelsens medlemmer, er dette også indeholdt i dette punkt.

Anbefaling til bestyrelsen: Bestyrelsen tilslutter sig den foreslåede forretningsorden og fordeler emner / opgaver mellem sig.

Beslutning: Bestyrelsen besluttede at godkende den foreslåede forretningsorden med tilføjelse af, at bestyrelsen skal tilbydes repræsentation i ansættelsesudvalg ifm. ansættelse af afdelingschefer. Herudover vender bestyrelsen tilbage med ønsker til opgaver/emner senest den 20. september.

**JP og IL** udsender en liste med eksisterende opgaver, hvor det markeres, hvilke opgaver det foreslås at falde bort.

#### Ad 13 Prokurafuldmagt

Bilag: forklæde, fuldmagt

Resumé: Af Parasport Danmarks Love fremgår følgende af 10, stk. 3:

”Organisationen tegnes af 2 bestyrelsesmedlemmer i forening - deriblandt formanden, næstformanden eller den økonomiansvarlige. Bestyrelsen kan meddele prokura.”

Anbefaling til bestyrelsen: Det anbefales bestyrelsen i henhold til vedlagte prokurafuldmagt at meddele prokura til:

• Direktør Ivan Løvstrup

• Økonomi- og administrationschef Hanne Hede

• Chefsekretær Gitte Nöel Olesen

Beslutning: Bestyrelsen besluttede at meddele prokura til henholdsvis direktør Ivan Løvstrup samt økonomi- og administrationschef Hanne Hede, og chefsekretær Gitte Nöel Olesen

#### Ad 14 Adfærdskodeks

Bilag: forklæde, kodeks

Resumé: Det er et krav fra DIF, at alle specialforbund har et adfærdskodeks eller et Code of Conduct.

Parasport Danmark lever op til dette krav, da vedlagte adfærdskodeks blev besluttet af bestyrelsen den 21. marts 2012.

Af bestyrelsens forretningsorden fremgår det, at det påhviler bestyrelsen at sikre, at det vedtagne adfærdskodeks følges.

Anbefaling til bestyrelsen: Bestyrelsen beslutter hvorvidt adfærdskodekset stadig er tidssvarende samt hvorvidt det er bestyrelsen opfattelse, at det efterleves.

Beslutning: Bestyrelsen besluttede at fastholde det eksisterende adfærdskodeks med en enkelt ændring, således det under pkt. 7 fremgår, at ”Bestyrelsen kan dispensere herfor”.

#### Ad 15 Strategiaftale 2026-2029

Bilag: forklæde, strategiaftale

Resumé: DIF har i forbindelse med processen frem mod den kommende strategiaftale for perioden 2026 – 2029 stillet krav til de enkelte forbund om, at der udarbejdes en SWOT-analyse.

I Parasport Danmark har vi grebet opgaven an således, at afdelingerne Sport og Udvikling har givet hver deres bud. De to forslag er efterfølgende blevet samlet og kvalificeret i ledelsen og præsenteres nu for bestyrelsen.

Den videre proces herfra er, at der den 18. september er møde mellem DIF og Parasport Danmark, hvor analysen gennemgås og koblingen til de strategiske valg uddybes.

Senere i processen vil der igen ske involvering af medarbejderne i forbindelse med udarbejdelse af konkrete initiativer og aktiviteter, der skal understøtte en indfrielse af de opstillede mål i strategiaftalen.

Ligeledes vil bestyrelsen få strategiaftalen til beslutning inden den indgås.

Anbefaling til bestyrelsen: Bestyrelsen godkender de i bilaget beskrevne strategiske valg.

Beslutning: Bestyrelsen besluttede at godkende de strategiske valg:

* Rekruttering af nye udøvere
* Samarbejder og partnerskaber
* National og international interessevaretagelse
* Organisationsudvikling og sammenhængskraft

#### Ad 15a Budget 2025, version 2

#### Bilag: forklæde, bemærkninger, budget 2025 version 2.

Resumé: Der er foretaget en tilpasning af 2025 budgettet, version 2 udviser et underskud på 583 t.kr.

Anbefaling til bestyrelsen: Indstilles til godkendelse.

Beslutning: Bestyrelsen godkendte Budget 2025, version 2 under forudsætning af, at bundlinjen er korrekt.

### SAGER TIL DRØFTELSE

#### Ad 16 Organisering på politiske niveau – opfølgning på repræsentantskabets beslutning.

Bilag: forklæde

Resumé: I strategiaftalen med DIF er et af Parasport Danmarks fire spor at udvikle og ændre organiseringen på det politiske niveau.

På det seneste repræsentantskabsmøde den 20. april 2024 fremlagde repræsentanter fra arbejdsgruppen på vegne af bestyrelsen sit forslag.

Forslaget opnåede ikke det nødvendige flertal på 2/3 af de afgivne stemmer, hvorfor bestyrelsen nu skal drøfte, hvorledes der skal arbejdes videre med dette spor, da de fremtidige proces- og resultatmål for 2024 og 2025 er orienteret mod implementering af den forslåede og ikke vedtagne organisering.

Anbefaling til bestyrelsen: Det anbefales at bestyrelsen drøfter følgende:

1. Indtryk og tilbagemeldinger vedr. ændringsforslaget på og efter repræsentantskabsmødet
2. Hvad gør vi herfra
	1. Det fortsatte arbejde med den politiske organisering.
	2. Samarbejde elite- og breddeudvalg – herunder kommissorier
	3. Udviklingsudvalgets rolle

 Konklusion: Bestyrelsen drøftede punktet.

#### Ad 17 BDFL – Parasport og Idræt for sindet

Bilag: forklæde, visionsdokument, onepager – 10 mål.

Resumé: Siden DIF og DGI igangsatte BDFL har vi deltaget i et samarbejdsforum med deltagelse af DGI, DAI og os. Vi er repræsenteret med Tine Rindum Teilmann, Sarah Thomsen og undertegnede. Der arbejdes nu med udformningen af en ny samarbejdsaftale gældende fra 1.1.2025 til 31.12.2027.

Parterne skal mødes primo september for at konkretisere aftalens indhold. Det er aftalt, at organisationerne skal kigge i egne politiske programmer og dagsordener og undersøge hvilke målsætninger, der med fordel kan løftes ind i nærværende samarbejde.

Planen er, at vi bærer følgende med ind i arbejdet:

- Målgrupperne for arbejdet er kommuner og almenidrætsforeninger

- Kommuner (inkl. skoler, institutioner m.m.) i relation til rekruttering

- Foreninger ift. inklusion af mennesker med handicap og særlige behov

- Interessevaretagelse i relation til vores ”10 mål for mennesker med handicap eller særlige behov” (se bilag):

* + Tilgængelighed til idrætsmuligheder
	+ Synlig inklusion af mennesker med handicap eller særlige behov i den danske idrætsverden
	+ Større dokumenterbar viden om idrættens samfundsmæssige nytteværdi for målgruppen

Ideer til konkrete tiltag:

- (Øget) inklusion af målgruppen i eksisterende events

- Et større fælles projekt evt. rettet på STU-uddannelserne

- Fælles konference om idrættens samfundsmæssige nytteværdi

- Fælles uddannelser i træning af mennesker med handicap og særlige behov

- Idrætscertificeringer af bosteder og specialskoler

Anbefaling til bestyrelsen: Bestyrelsen kommenterer og supplerer ovenstående, så det kan indgå i det videre arbejde. Den endelige aftale vil blive forelagt bestyrelsen til godkendelse.

Konklusion: Bestyrelsen drøftede sagen.

###### EVENTUELT

SFO ønsker en fremtidig drøftelse af, hvad vi mener med ”et videns- og kompetencecenter”. Hvad gør vi i dag, og hvordan sikrer vi en hensigtsmæssig udvikling?

Herudover opfordrede TRT til, at det på et kommende møde drøftes, hvorvidt Parasport Danmark skal involvere sig yderligere i Solsikkeprogrammet. Denne drøftelse kan med fordel ske på baggrund af et oplæg fra VoH.

Ref.: IVL/go